OBRAZLOŽITVENI MEMORANDUM

1.OZADJE PREDLOGA

Potrebe po financiranju za nujne naložbe, ki so nastale po krizi, so brez primere. Zato je potreben odločen in izreden odziv na ravni Unije. Okrepljeno začetno finančno podporo je treba zagotoviti v ključnih prvih letih okrevanja, tudi v letu 2020. To bo pripomoglo k premostitvi vrzeli med prvimi odzivnimi ukrepi in dolgoročnejšim okrevanjem. Obseg posredovanja in njegova zasnova morata odražati obseg in nujnost izzivov, s katerimi se sooča Unija. Komisija predlaga, da se izkoristijo celotne možnosti proračuna EU za mobilizacijo naložb in zagotovitev okrepljene začetne finančne podpore v ključnih prvih mesecih in letih okrevanja.

Komisija je v zadnjih tednih izkoristila vso preostalo prožnost v sedanjem proračunu EU, da bi vsak euro, ki je na razpolago, usmerila v reševanje življenj in zaščito sredstev za preživetje. Iz teh ukrepov se vidi, koliko lahko proračun EU prispeva k pravočasni in bistveni podpori držav članic v krizi. Z njimi je bila tudi izčrpana vsa preostala prožnost v sedanjem proračunu EU, zaradi česar se je izkazalo, da je nujno potrebno uvesti nove ukrepe za zagon naslednjih, bistvenih faz okrevanja.

Zato je potrebna revizija Uredbe Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020, da se omogoči čim hitrejše zagotavljanje okrepljene začetne finančne podpore že leta 2020. To zadeva zlasti vse zgodnje potrebe po financiranju oblikovanja rezervacij za Instrument za podporo plačilni sposobnosti v okviru Evropskega sklada za strateške naložbe in prispevek unije k povečanju kapitala Evropskega investicijskega sklada, okrepljeno začetno financiranje dodatnih kohezijskih sredstev v okviru REACT-EU in več finančnih sredstev za Evropski sklad za trajnostni razvoj.

2.PRAVNI ELEMENTI PREDLOGA

Da bi mobilizirali naložbe in zagotovili okrepljeno začetno finančno podporo v ključnih prvih mesecih okrevanja, ta revizija zagotavlja povečanje zgornjih mej odhodkov večletnega finančnega okvira v obdobje 2014–2020 za leto 2020. Komisija predlaga povečanje zgornjih mej odobritev za prevzem obveznosti za leto 2020, kot sledi:

–zgornja meja za odobritve za prevzem obveznosti v podrazdelku 1a „Konkurenčnost za rast in delovna mesta“ se poveča na raven 25 681 milijonov EUR (cene iz leta 2011);

–zgornja meja za odobritve za prevzem obveznosti v podrazdelku 1b „Ekonomska, socialna in teritorialna kohezija“ se poveča na raven 53 109 milijonov EUR (cene iz leta 2011);

–zgornja meja za odobritve za prevzem obveznosti v razdelku 4 „Evropa v svetu“ se poveča na raven 9 665 milijonov EUR (cene iz leta 2011).

Predlagano povečanje zgornjih mej za obveznosti bo povzročilo povečanje potreb po plačilih v višini 6 040 milijonov EUR, kar je združljivo z zgornjo mejo plačil za leto 2020, kakor je bila prilagojena v tehnični prilagoditvi iz maja 2019. Zato Komisija ne predlaga spremembe zgornje meje plačil za leto 2020. Prilogo k Uredbi (EU, Euratom) št. 1311/2013 bi bilo zato treba spremeniti in nadomestiti s Prilogo k temu predlogu. V skladu s členom 135(2) Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo se ta uredba ne bi smela uporabljati za Združeno kraljestvo, kolikor vpliva na finančne obveznosti Združenega kraljestva v primerjavi z obveznostmi na dan izstopa Združenega kraljestva iz Unije.

2020/0109 (APP)

Predlog

UREDBA SVETA